Document ID: 31988R1423

*****
ΚΑΝΟΝΙΣΜΟΣ (ΕΟΚ) αριθ. 1423/88 ΤΟΥ ΣΥΜΒΟΥΛΙΟΥ
της 24ης Μαΐου 1988
για τη χορήγηση ενίσχυσης για ορισμένες ποικιλίες ρυζιού του τύπου ή της μορφής indica στην Πορτογαλία
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 234 παράγραφος 3,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
Εκτιμώντας:
ότι ο κανονισμός (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της ορύζης (3), όπως τροποποιήθηκε τελευταία από τον κανονισμό (ΕΟΚ) αριθ. 3990/87 (4), προβλέπει στο άρθρο 8α παράγραφος 2 ότι για την παραγωγή ορισμένων ποικιλιών ρυζιού του τύπου ή της μορφής indica, η ενίσχυση χορηγείται από τις σπορές που πραγματοποιούνται κατά την περίοδο εμπορίας 1987/88 και ως το τέλος της περιόδου εμπορίας 1991/92· ότι, σύμφωνα με το άρθρο 261 της πράξης προσχώρησης, ο κανονισμός (ΕΟΚ) αριθ. 1418/76 δεν εφαρμόζεται στην Πορτογαλία έως την 1η Ιανουαρίου 1991·
ότι η εφαρμογή του καθεστώτος της ποικιλιακής μετατροπής στη χώρα αυτή θα περιορισθεί σε δύο περιόδους εμπορίας· ότι μια τέτοια χρονική περίοδος δεν είναι σε θέση να εξασφαλίσει την πραγματοποίηση των στόχων που προβλέπονται από την ποικιλιακή μετατροπή· ότι είναι συνεπώς σκόπιμο να προβλεφθεί η άμεση εφαρμογή στην Πορτογαλία του καθεστώτος που προβλέπεται στο άρθρο 8α του κανονισμού (ΕΟΚ) αριθ. 1418/76,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το καθεστώς ενίσχυσης στην παραγωγή για ορισμένες ποικιλίες ρυζιού του τύπου ή της μορφής indica που προβλέπεται στο άρθρο 8α του κανονισμού (ΕΟΚ) αριθ. 1418/76 εφαρμόζεται στην Πορτογαλία από την 1η Απριλίου 1988.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 24 Μαΐου 1988.

Labels: 17
19